**Regulament Concurs *CONSTRUCȚIILE VIITORULUI* pentru elevii claselor a XI-a și a XII-a**

**Cadrul legal:**

**(1)** Legea învățământului superior nr. 199/2023, cu modificările și completările ulterioare;

**(2)** Regulament privind organizarea și desfășurarea concursului de admitere la studii universitare de licență în Universitatea Tehnică din Cluj-Napoca.

1. **Scopul concursului**

Concursul are scopul de a promova excelența în domeniul construcțiilor, de a identifica și susține elevii talentați prin facilitarea accesului acestora la Facultatea de Construcții din Cluj-Napoca. Concursul încurajează participanții să abordeze teme variate, relevante pentru domeniul tehnic al construcțiior de orice fel, într-o manieră originală, dar documentată și coerent argumentată. Scopul nu este testarea unor cunoștințe, ci stimularea interesului pentru cunoașterea construcțiilor și dezvoltarea abilităților de documentare autonomă, argumentare și gândire critică. Participanții care au obținut Premiul I, II, III și Mențiune la Concurs, sunt declarați admiși la Facultatea de Construcții cu nota de admitere 10 (zece), la toate specializările din Cluj-Napoca și Baia Mare.

1. **Participanți eligibili**

Concursul se adresează elevilor din clasele a XI-a și a XII-a din întreaga țară, cât și absolvenților de liceu care au obținut Bacalaureatul în anul școlar anterior celui în care este organizat concursul. Proiectul poate fi prezentat de un singur elev sau de către o echipă formată din maxim 2 elevi. Elevul/echipa poate fi însoțită de către un cadru didactic îndrumător.

Un elev poate participa la concurs cu o singură lucrare. Orice tentativă de plagiat duce la eliminarea proiectului din concurs.

1. **Tema concursului**

Participanții trebuie să dezvolte un proiect original legat de domeniul construcțiilor, demonstrând creativitate și inovație. Tema poate include, dar nu se limitează la: o clădire ecologică, o structură rezistentă la cutremure, un pod futurist, un pasaj subteran pietonal care să rezolve problemele unei intersecții aglomerate, amenajarea unei zone smart dintr-un oraș sau orice altă construcție de impact pentru viitorul urbanistic, soluții sustenabile sau inovații tehnologice în construcții, modelarea digitală a terenurilor, alimentari cu apa si surse de energie folosind potențialul apei etc.

1. **Formatul concursului**

Proiectul trebuie să conțină următoarele 3 părți obligatorii:

1. **Poster listat**: Un poster A1 care sintetizează ideile principale ale proiectului și prezintă imagini sugestive ale acestuia. Un model al formatului este prezentat pe site-ul facultății. Posterul va fi adus listat de catre elev/elevi la data prezentarii concursului.
2. **Prezentare PowerPoint sau echivalent**: O prezentare format .ppt/.pptx care detaliază proiectul (maximum 10 slide-uri).
3. **Postare pe rețelele sociale**: O postare pe Facebook și Instagram ce va conține: o imagine reprezentativă și o descriere de maximum 200 de cuvinte.
4. **Modalitatea de evaluare/prezentare**

Punctajul final va fi calculat pe baza a trei criterii:

* **Posterul**: Evaluat de Comisia de concurs, compusă din cadre didactice universitare ale Facultății de Construcții (maxim 25 de puncte).

Posterele tuturor proiectelor înscrise în concurs vor fi afișate în holul Facultății de Construcții din Cluj Napoca, str. Observatorului nr. 72-74, pe perioada evenimentului.

* **Prezentare Power Point sau echivalent**: Evaluată de Comisia de concurs în cadrul unei sesiuni oficiale (maxim 50 de puncte).

Proiectul va fi prezentat de către elev/elevi, oral, în fața Comisiei de concurs. Timpul de prezentare aferent unei lucrări este de maxim 10 min. La finalul fiecărei prezentări, membrii comisiei vor adresa întrebări pentru clarificarea sau completarea anumitor aspecte ale temei. În cazul în care proiectul este realizat de 2 elevi, cei 2 autori vor susține prezentarea în mod egal ca și timp.

* **Impactul pe rețelele sociale**: Punctaj calculat pe baza aprecierilor obținute pe Facebook + Instagram (maxim 25 de puncte).

1. **Calendarul concursului**

* **Perioada de înscriere**: 20 februarie – 31 martie 2025.
* **Trimiterea proiectelor**: până la 15 mai 2025.
* **Sesiunea de prezentare**: 23 mai 2025.
* **Anunțarea câștigătorilor**: 23 mai 2025.

1. **Înscrierea**

Elevii interesați trebuie să completeze un Formular de înscriere disponibil pe site-ul Facultății de Construcții <https://sncss.utcluj.ro/viitor/> și să trimită proiectele la adresa de e-mail indicată. Fiecare proiect trebuie însotit de:

* Copia carnetului de elev (pentru dovedirea statutului).
* Declarația de originalitate semnată de elev/elevi.

Recepționarea Formularului de înscriere va fi confirmată prin e-mail de către secretariatul concursului.

Concursul are loc la sediul Facultății de Construcții din Cluj-Napoca, Str. Observatorului 72-74 conform calendarului anual publicat pe pagina web a facultății. Intrarea în sala de concurs se realizează în baza actului de identitate valabil și a carnetului de elev vizat la zi sau, după caz, adeverința de absolvent de liceu/diploma de Bacalaureat.

1. **Jurizarea**

Comisia de concurs este compusă din cadre didactice universitare specializate în diferite domenii ale construcțiilor. Evaluarea se va face conform următoarelor criterii:

* Originalitate și creativitate
* Fezabilitatea și aplicabilitatea în viața reală
* Claritatea prezentării și complexitatea proiectului tehnic
* Impactul asupra mediului și sustenabilitatea construcției

1. **Premii**

Câștigătorii premiilor **I, II, III și Mențiune** se vor putea înscrie la Facultatea de Construcții din Cluj-Napoca şi vor fi admişi fără concurs, dacă promovează examenul de bacalaureat.

Participanții care au obținut Premiul I, II, III și Mențiune la Concurs, sunt declarați

admiși la Facultatea de Construcții din Cluj-Napoca cu nota de admitere 10 (zece), respectând Regulamentul de admitere la licență a Facultății de Construcții din Cluj-Napoca, <https://admitereonline.utcluj.ro/facultatea-de-constructii-licenta/>

1. **Dispoziții finale**

Prin participarea la concurs, elevii sunt de acord cu prelucrarea datelor personale și publicarea materialelor pe site-ul și rețelele sociale ale Facultății de Construcții din Cluj-Napoca. Organizatorii își rezervă dreptul de a modifica regulamentul, cu notificarea prealabilă a participanților.

Candidații declarați admiși în urma concursului pot beneficia de burse și locuri de cazare în

cămine în conformitate cu regulamentele specifice ale universității.

Pentru mai multe detalii, vizitați site-ul oficial al Facultății de Construcții sau contactați echipa organizatoare la adresa de e-mail dedicată.

11. Prezentul regulament inră în vigoare începând cu Admiterea organizată în anul 2025.

e-mail: [ConstructiileViitorului@staff.utcluj.ro](mailto:ConstructiileViitorului@staff.utcluj.ro)